Tori Bowie

Idrettskarriere

Bowie gikk på Pisgah High School, der hun begynte å konkurrere innen friidrett. På high school vant hun delstatsmesterskapet på 100 meter, 200 meter og lengdehopp to ganger, og 4 x 100 meter stafett tre ganger. Hun deltok også på delstatslaget i basketball. Hun fikk deretter friidrettsstipend til University of Southern Mississippi, der hun konkurrerte i friidrett for universitetslaget Southern Miss Golden Eagles and Lady Eagles i NCAA divisjon I, som er øverste divisjon. I lengdehopp kom hun på 3.-plass ved Conference USA innendørs og 2.-plass utendørs i sitt første år på universitetet, i 2009. Conference USA er en regional del av NCAA, for universiteter i det sørlige USA. Hun kom på 2.-plass i lengde og 3.-plass på 200 meter ved innendørsstevnet Notre Dame Meyo Invitational i 2009. 
I 2010 vant hun igjen 200 meter ved Notre Dame Meyo Invitational, og kom på 3.-plass i lengde. Ved Conference USA innendørs kom hun på 2.-plass i lengde og 4.-plass på 200 meter. Hun vant lengdekonkurransen i Southern Miss Golden Eagle Classic, der hun også var med på Southern Mississippis lag som vant 4 x 100 meter. Ved Conference USA utendørs kom hun på 3.-plass i lengde, og Southern Mississippi kom også på 3.-plass på 4 x 100 meter. På 100 meter kom hun på 8.-plass. Hun satte personlig rekord med 6,43 meter i lengde da hun vant kvalifiseringsstevnet til NCAA-mesterskapet i friidrett 2010, og ble dermed kvalifisert til NCAA-mesterskapet, der hun endte på 6.-plass. Hun deltok også ved USA-mesterskapet i friidrett 2010, der hun kom på 8.-plass. 
2011 ble en framgangsrik sesong for Bowie. Hun vant lengdekonkurransen ved LSU Purple Tiger Invitational i januar, der hun også kom på 2.-plass i tresteg. Ved Conference USA-mesterskapet 2011 innendørs vant hun lengde og kom på 2.-plass i tresteg. Hun vant lengdehopp kvalifiseringen til NCAA-mesterskapet innendørs, og ved NCAA-mesterskapet i friidrett innendørs 2011 vant hun sin første nasjonale tittel, da hun hoppet 6,52 i lengde. Hun kom på 2.-plass i både lengdehopp og tresteg ved Conference USA-mesterskapet utendørs. I august vant hun også lengdehopp ved NCAA-mesterskapet utendørs, med ny skolerekord på 6,64 meter. Etter disse resultatene ble hun kåret til C-USA Female Field Athlete of the Year for 2011. 
Ved Notre Dame Meyo Invitational 2012 kom hun på 2.-plass i lengdehopp. Hun vant tresteg ved Conference USA 2012 innendørs, og kom på 2.-plass i lengdehopp. Ved NCAA-mesterskapet 2012 innendørs endte hun på 9.-plass i tresteg og 13.-plass i lengdehopp. Hun kom på 2.-plass i tresteg ved Alabama Relays utendørs. I mai vant hun lengdekonkurransen ved Conference USA 2012 utendørs, med et hopp på 6,78 meter. Hun kom også på 3.-plass på 100 meter, med 11,30 sekunder, og 5.-plass i tresteg. Hun kvalifiserte seg til NCAA-mesterskapet i både lengdehopp og på 100 meter, og i lengdehopp kom hun på 2.-plass, bak Whitney Gipson. For andre år på rad ble hun kåret til C-USA Female Field Athlete of the Year.
I 2013 ble Bowie profesjonell utøver. Hun deltok ved USA-mesterskapet i friidrett 2013, der hun ble slått ut i semifinalen på 100 meter, og kom på 4.-plass i lengdehopp. Ved Mt. SAC Relays-stevnet i California satte hun personlig rekord på 100 meter med 11,14 sekunder, og hun satte personlig rekord i lengdehopp 6. april ved UCLA i Westwood, med 6,91 meter. 
Ved Take Notice Elite Invitational i januar 2014 satte hun ny personlig rekord i lengde innendørs, med 6,95 meter. Dette gjorde henne til den femte beste utøveren i USA gjennom tidene. Den 8, februar vant hun lengdekonkurransen ved New Balance Indoor Grand Prix i Boston. Hun forbedret også sin personlige rekord på 60 meter innendørs ved Millrose Games i februar, til 7,14 sekunder. Hun kom på 2.-plass i lengdehopp ved USA-mesterskapet i friidrett innendørs 2014, bak Tori Polk. Hun representerte USA ved VM i friidrett innendørs 2014, men greide bare 6,12 i kvalifiseringen, og gikk ikke til finalen. Hun endte på 13.-plass i dette mesterskapet. Hun deltok også ved Diamond League 2014, der hun vant tre av løpene på 100 meter; Golden Gala i Roma med personlig rekord på 11,05, Adidas Grand Prix i New York og Herculis i Monaco. Men siden hun ikke deltok i avslutningsstevnet Memorial Van Damme står hun uten poeng i sammenlagtlistene. Veronica Campbell-Brown vant 100 meter sammenlagt ved Diamond League 2014. På 200 meter vant hun ett Diamond League-stevne, Prefontaine Classic i Eugene i Oregon i USA. Der satte hun ny personlig rekord med 22,18, en forbedring på 0,39 sekunder.
Ved USA-mesterskapet i friidrett 2014 var hun raskest av alle i semifinalene, med 10,91, men skadet seg i semifinalen, og stilte ikke til start i finalen, som ble vunnet av Tianna Bartoletta. Ved Diamond League-stevnet i Monaco 18. juli løp hun 100 meter på 10,80, dette var både personlig rekord og årsbeste i verden. Men, ved Diamond League-stevnet i Birmingham brøt hun løpet sitt på 100 meter med skade i foten. 
Ved Florida Relays 2015 i april satte hun årsbeste i verden på 200 meter, med tiden 22,61. Hun kom på 2.-plass på 200 meter ved Kingston Jamaica International Invitational i mai, bak Shaunae Miller, som satte ny bahamansk rekord med 22,14. Hun kom også på 2.-plass på 100 meter ved Diamond League-stevnet Shanghai Golden Grand Prix, og på 3.-plass ved Prefontaine Classic med 10,82. Den 13. juni vant hun 200 meter ved Diamond League-stevnet Adidas Grand Prix. 
Hun vant 100 meter ved USA-mesterskapet i friidrett 2015, med tiden 10,81. Sammen med English Gardner og Jasmine Todd ble hun dermed tatt ut til VM i friidrett 2015.